PARTIZÁNSKE. S prebytkom vo výške 1 066 000 eur hospodárilo vlani mesto Partizánske. Vyplýva to zo záverečného účtu mesta k 31. decembru 2014, ktorý v pondelok (27.4.) schválili na svojom rokovaní mestskí poslanci.
"Musím vyjadriť veľkú spokojnosť s tým, že mesto Partizánske opäť hospodárilo veľmi dobre a efektívne. Dôkazom toho je prebytok, respektíve tvorba rezervného fondu na úrovni 1 066 000 eur. Táto skutočnosť už spolu s existujúcim rezervným fondom prevyšujúcim 800 000 eur umožňuje to, aby sa všetky investičné aktivity, ktoré má mesto v tomto roku v pláne, mohli realizovať bez toho, aby bolo potrebné čerpať úver," konštatoval primátor Partizánskeho Jozef Božik. Vysvetlil, že prebytok je výsledkom efektívneho hospodárenia a efektívneho a transparentného verejného obstarávania. "Šetrili sme vo výdavkovej časti niektorých bežných výdavkov v rámci rozpočtu mesta a pomohlo nám aj to, že po prvý raz minulý rok bola daňová prognóza z hľadiska podielových daní naplnená tak, ako sme si ju stanovili v rozpočte. Stalo sa tak prvýkrát od roku 2011," dodal. Celkové príjmy mesta k 31. decembru 2014 dosiahli 14 353 610,37 eura, celkové výdavky 13 213 581,97 eura. Plnenie príjmov k uvedenému dátumu predstavuje 92,51 % a výdavkov 85,70 %.
Úverová zaťaženosť mesta sa momentálne nachádza na úrovni 16,06 % bežných príjmov predchádzajúceho kalendárneho roka.